Renosterstropers swaar gestrafGeorge Muyanga (50). (Foto: Verskaf) Drie renosterstropers sal van 25 tot 33 jaar tronkstraf moet uitdien nadat hulle verlede jaar renosters in die Krugerwildtuin doodgemaak en ses horings gesteel het. Lowrene Makamu (28), George Muyanga (50) en Nuru Burros (24), al drie Mosambiekse burgers, is Dinsdag in die Skukuza-streekshof in Mpumalanga gevonnis. Volgens brig. Selvy Mohlala, polisiewoordvoerder, spruit die vonnisse uit ŉ voorval wat in Julie verlede jaar by Krokodilbrug in die Krugerwildtuin plaasgevind het. “Wildbewaarders het inligting ontvang dat toeriste geweerskote noord van die Afsaal-piekniekgebied gehoor het. Lowrene Makamu (28). (Foto: Verskaf) “’n Soekspan en helikopter is geaktiveer en ŉ snuffelhond is ook ingebring om die verdagtes vas te trek. Die spanne het op vars renosterkarkasse en menslike voetspore afgekom. Die wildbewaarders in die helikopter het die verdagtes opgemerk en bykomende hulp ingeroep om hulle vas te trek.” Mohlala sê twee helikopters het ŉ paar meter van die verdagtes af geland en hulle in ŉ hoek vasgekeer. Nuru Burros (24). (Foto: Verskaf) Die verdagtes het ŉ jaggeweer, ŉ knaldemper, ses vars renosterhorings (drie voorhorings en drie agterhorings) en drie groot jagmesse in hul besit gehad. Lede van die Skukuza-polisie is ontbied en die verdagtes is inhegtenis geneem en aangekla. Hulle is al drie skuldig bevind en onder meer die volgende vonnisse opgelê: Makamu en Burros sal vyf van hul vonnisse gelyklopend uitdien omdat dit hul eerste oortredings is. Hulle sal altesaam 25 jaar agter tralies deurbring. Muyanga is ŉ gereelde oortreder en sal 33 jaar tronkstraf moet uitdien.